《哭少宗伯春晖姊丈二首 其二》
清代·汪俊

谁知小别意千年，梦幻韵华逐逝川。我尚拖泥兼带水，君非成佛定生天。

从前似历华严劫，向后休参文字禅。昨自黄公垆下过，一声邻笛欲潸然。

作者简介：字吁三，江南长洲人。官醴泉知县。著有《山樵诗》。○圣祖第三次南巡，山樵献诗，命入书局纂修，议叙得官，然敲扑喧嚣，非所长也。醴泉罢归，久之几无立锥地，独能以诗消遣，苦中得甘，而其诗亦不自爱惜，随手散去，身后得其草稿九束，大半温柔乡语，删存五章，皆近元和、长庆诗人者。